Foto's: Minstens 70 sterf in middernagtelike brand | Maroela Media
Foto’s: Minstens 70 sterf in middernagtelike brand
Brandbestryders baklei teen die vlamme van ŉ reusebrand in Dhaka, hoofstad van Bangladesj [20 Februarie 2019]. (Foto: AP)
Minstens 70 mense is dood in ŉ reusebrand wat Woensdagaand in Dhaka, hoofstad van Bangladesj, uitgebreek het.
Times of India berig die brand het in ŉ gebou in die ouer gedeelte van Dhaka ontstaan, maar vinnig na ander geboue versprei. Die Chawkbazar-woonbuurt waar die brand gewoed het, bestaan uit ŉ mengsel van residensiële en kommersiële geboue, winkels, restaurante en stoorspasies wat deur nou gangetjies geskei word.
BBC berig die brand het omstreeks 23:40 (plaaslike tyd) begin in ŉ chemiese pakhuis op die grondvloer van ŉ gebou, voordat dit blitsig na drie ander geboue versprei het.
Volgens Times of India het inwoners vertel hoe hulle gehoor het hoe een na die ander gassilinder wat in die pakhuis gestoor was ontplof. Ooggetuies beweer van die voertuie wat voor die geboue geparkeer was se brandstoftenks het ook ontplof.
Brandbestryders het gesukkel om die vlamme geblus te kry, veral omdat die nou straatjies dit moeilik maak om naby die vlamme te kom.
Teen Donderdagoggend was daar niks anders oor nie as die swart uitgebrande oorblyfsels van die geboue wat in die slag gebly het. The New York Times berig Mahfuz Riben, ŉ beampte van die plaaslike brandweer en burgerlike verdedigingseenheid, het gesê baie van die liggame is onherkenbaar verkool.
Die dodetal staan tans op 70, maar owerhede meen dit kan verder styg soos reddingswerkers deur die puin na nog liggame soek. Volgens mediaberigte is gaste van ŉ troue onder die slagoffers.
Brandbestryders en inwoners drom saam om die geboue wat deur ŉ reusebrand in Dhaka, hoofstad van Bangladesj verwoes is [20 Februarie 2019]. (Foto: Rehman Asad/AP)
Inwoners help ‘n brandbestryder wat tydelik sy bewussyn verloor het toe hy deur die rook van die brand oorval is [20 Februarie 2019]. (Foto: AP)
Die wêreld in foto’s – 21 Februarie 2019
Karl Lagerfeld sterf
jennefer · 11 maande gelede
Chemiese stowwe stoorplek. Ja, daarom was daar in die ou RSA industrieele gebiede.
Sjoe n wrede dood die mense het geen kans gehad nie.